ANC verdeel in drie, meen Mentor | News24
Vytjie Mentor Sondag (01/10) met die bekendstelling van haar boek, No Holy Cows, in Kimberley.Foto: Charné Kemp
Vytjie Mentor, veelbesproke voormalige ANC-LP wat opslae gemaak het met haar onthullings oor staatskaping, het Sondag (01/10) gesê die ANC gaan ná die Desember-leierskapverkiesing in drie groepe verdeel.
Sy het dit op die bekendstelling van haar eerste boek, No Holy Cows – Moments in my Political Life: 2002-2017, in Kimberley gesê.
Mentor het gesê voor­bereidings word reeds getref om een van die drie groepe, die ontnugterdes, teen Januarie as ’n nuwe party by die Onafhanklike Verkiesingskommissie te registreer. Die groep gaan glo heeltemal van die ANC wegbreek.
“Die registrasie moet dan plaasvind sodat daardie party aan die nasionale verkiesing in 2019 kan deelneem,” het Mentor gesê.
“Die drie groepe is die wenners en verloorders van die ANC-leierskapverkiesing en die ontnugterdes.
“Die ou ANC is lankal dood. Daar is niks te redde nie. Mense moenie vals hoop koester nie, al verdwyn Jacob Zuma van die toneel. Daar is net te veel krip­vreters wat hulself verryk. Moenie waardevolle stemme op die ANC vermors nie.”
In die boek, wat sy self gepubliseer het, beskryf sy onder meer hoe Essop Pahad, vorige minister in die presidensie, die eerste een was wat die Gupta-broers by die ANC en regeringsake betrek het.
Sy glo wel daar is hoop.
“Die Guptas was hul geld deur die Indiese effektebeurs en probeer dit dan wettig in Westerse lande belê. Ek weet van drie lande se veiligheidsagentskappe wat reeds hul visier op die Guptas het. Hulle kan die Guptas stuit.
“Adv. Gerrie Nel van AfriForum het my genader om hulle met private vervolgings by te staan. Hy het my aangeraai om steeds polities betrokke te wees, omdat die land my benodig.
“My fokus is nou op staatskaping. Ek is ’n sleutelgetuie en betrokke by die hofgeding om Zuma te dwing om die vorige openbare beskermer se aanbeveling toe te pas en ’n geregtelike ondersoek na staatskaping in te stel.”
Sy is ’n onaktiewe ANC-lid.
“Ek kan my ANC-lidmaatskap opgee voordat dit volgende jaar verval.”
Mentor is ’n boorling van die Noord-Kaap, waar sy ’n onderwyskundige in regeringsdepartemente was voordat sy ’n ANC-LP geword het.
Haar boek beskryf ook haar stryd as portefeulje­komiteevoorsitter om korrupsie by veral staatsinstellings soos Eskom en die SAL by oudpres. Kgalema Mo­tlanthe aan te meld, wat haar sonder welslae na ministers en Zuma, toe nog net president van die ANC, verwys het.
Sy sê haar volgende boek gaan meer “skokkende” onthullings bevat.
No Holy Cows is by Exclusive Books beskikbaar.